
Dubrovnik, 6. studenog 2026.

Na: Ribarska tradicija oživjela u Etnografskom muzeju
U Etnografskom muzeju, od 4. do 6. studenoga 2026., Pedagoški odjel ugostio je pedesetak učenika četvrtih razreda Osnovne škole Marina Držića, koji su kroz edukativne radionice upoznali bogatu ribarsku tradiciju dubrovačkoga kraja. Na radionici „Priprema za ribolov arma se zove, i to je tema radionice ove!“, osmišljenoj prema edukativnoj publikaciji Dubrovačkih muzeja „Arme u recitaciju uplovile, pa ribu ulovile!“, učenici su kroz stihove, igru i interaktivnu prezentaciju nakratko preuzeli ulogu malih ribara i čuvara tradicijske baštine.

Tijekom radionice doznali su kako su nekadašnji ribari ždrijebom određivali ribolovne poste, upoznali različite ribarske alate poput vrše, mreža, ričijaka, tunje, parangala i osti te naučili značenje tradicijskih pojmova poput tanganja i armavanja. Virtualno su zaplovili i u noćni ribolov, otkrili važnost svjećala te saznali zašto je mandrač najsigurnije sklonište od oluje.

Posebno zanimljiv dio radionice bio je zadatak u kojem su učenici, pažljivo slušajući stihove, trebali prepoznati i „uloviti“ spomenute morske organizme te ih upisati u odgovarajuću janku. Radionica je bila i prilika za razgovor o važnosti očuvanja morskog ekosustava, lovostaju, onečišćenju mora i recikliranju. Nakon radionice obišli su i dio stalnog postava Etnografskog muzeja, gdje su samostalno prepoznavali izvorne ribarske predmete o kojima su prethodno učili. Time su stečeno znanje povezali s muzejskim predmetima i dodatno osvijestili važnost očuvanja tradicijske baštine. Autori radionice: Aleksandra Piteša, muzejska savjetnica i Bruno Bijađija, viši kustos Dubrovačkih muzeja. 

